[{"text_idx": "#000002", "text": "Cynhyrchiad hir disgwyliedig Canolfan Mileniwm Cymru yw Anthem sy\u2019n cael ei llwyfannu yn y Stiwdio Weston tan Orffennaf y 30ain. Braf yw gweld cefnogaeth i\u2019r Gymraeg a sioeau newydd mewn sefydliad sy\u2019n denu cynulleidfaoedd eang a gobeithio mai arwydd o ymroddiad ehangach i\u2019r theatr iaith Gymraeg yw hon."}, {"text_idx": "#000003", "text": "Sioe Gerdd a chomedi dychanol yw \u2018Anthem\u2019 wedi\u2019i selio ar fformat rhaglenni realiti megis \u2018X Factor\u2019 sy\u2019n ceisio dyrchafu pobl gyffredin yn se\u0302r dros nos. Mae chwarae \u2018tafod mewn boch\u2019 ar fformat rhaglenni adloniant sgleiniog fel \u2018Eurovision\u2019 a \u2018Can i Gymru\u2019 yn amlwg yma hefyd, yn enwedig o ran cynllun y set deledu, arddull y sioe a steil y cyflwyno cawslyd o slic. Cymeriadau stoc yw\u2019r dalent sy\u2019n aros i gael eu pum munud o enwogrwydd yn yr ystafell werdd \u2013 Teleri (Rhian Morgan), Eifion ac Esyllt (Gareth Elis a Lily Beau Conway), Leon (Iestyn Arwel) a Gerald (Rhys ap Trefor). Mae pob un o\u2019r rhain yn cynrychioli ardaloedd o Gymru ac yn cynnal y gomedi wrth rannu eu bywydau bach pantomeimaidd gyda ni. Mae geiriau eu caneuon unigol wrth iddynt berfformio (a gobeithio dod i\u2019r brig) yn adlewyrchu eu ffantasi\u0308au ystrydebol. Mae ochr dechnegol y stiwdio deledu yn siambls llwyr ac yn cael ei redeg gan griw bach hollol ddibrofiad ac aneffeithiol. Tudur y Cyflwynydd sy\u2019n angori\u2019r cyfan, yn ceisio achub y dydd, a\u2019r sioe o ran hynny! \u2013 ac wrth gwrs ei yrfa, er bod ei ymdrechion yn aflwyddiannus yn y pendraw."}, {"text_idx": "#000004", "text": "Yn sgil y rhialtwch, mae gan bob un ei angst personol, sydd wrth gwrs yn ychwanegu ymhellach at y gomedi a\u2019r ffraethineb, e.e. Teleri, sy\u2019n dyheu i gael ei derbyn gan yr \u2018in-crowd\u2019 Cymreig ac Eifion sydd eisiau rhedeg i ffwrdd mor bell phosib ohono! Mae\u2019r cyfan, y thema\u0302u a\u2019r mathau o gymeriadau yn dwyn i gof cyfresi teledu Cymreig o\u2019r gorffen."}, {"text_idx": "#000005", "text": "Cafwyd dawnsio a chanu, tantrums a dagre, gyda chydweithio hyfryd rhwng y cymeriadau. Ond mae\u2019r cystadlu bitshlyd a\u2019r antics erbyn y diwedd yn cilio. Yn hytrach mae\u2019r cymeriadau, neu rai ohonynt o leiaf, yn sylweddoli bod eu bywydau bach cyffredin yn ddigon! Does dim angen yr enwogrwydd ffug arnynt i fod yn hapus!"}, {"text_idx": "#000006", "text": "Felly os y\u2019ch chi ffansi noson ysgafn mas mewn theatr hyfryd, dyma\u2019r sioe i chi. Mae\u2019r deunydd yn addas hefyd i ddysgwyr gan fod y ddeialog a geiriau\u2019r caneuon yn cael eu cyfieithu a\u2019u taflu ar daflunydd sy\u2019n rhan o\u2019r set liwgar. Sioe 90 munud yw hon \u2013 dim egwyl, ac mae modd mynd a diod gyda chi i\u2019r theatr. Ar ben hyn, mae pris y tocynnau\u2019n rhesymol o\u2019i gymharu a\u0302\u2019r prif awditoriwm. Joiwch!"}, {"text_idx": "#000007", "text": "Leave a Reply Cancel reply"}, {"text_idx": "#000011", "text": "Creating opportunities for a diverse range of people to experience and respond to sport, arts, culture and live events. / Lleisiau amrywiol o Gymru yn ymateb i'r celfyddydau a digwyddiadau byw"}, {"text_idx": "#000012", "text": "Get The Chance on Twitter @getthechance4u"}, {"text_idx": "#000013", "text": "Get The Chance on Twitter"}, {"text_idx": "#000015", "text": "Get The Chance on Facebook"}]